HU Az Európai Unió Hivatalos Lapja C 41/35

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

(2009/C 41/13)

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

ÖSSZEFOGLALÓ

A TANÁCS 510/2006/EK RENDELETE

„SCHWÄBISCHE MAULTASCHEN”/„SCHWÄBISCHE SUPPENMAULTASCHEN”

EK-szám: DE-PGI-0005-0521-18.01.2006

OEM ( ) OFJ ( X )

Ezen összefoglaló a termékleírás legfontosabb elemeit tartalmazza tájékoztatás céljából.

1. A tagállam illetékes szerve:

Név: Bundesministerium der Justiz Cím: Mohrenstraße 37 D-10117 Berlin Tel.: +49(0)30/2025-70 Fax: +49(0)30/2025-82 51 E-mail: —

2. Csoportosulás:

Név: Schutzgemeinschaft 'Schwäbische Maultaschen' c/o Bürger GmbH z.H. Herrn Martin Bihlmaier Cím: Zeiss-Straße 12 D-71254 Ditzingen Tel.: +49(0)7156/30022083 Fax: +49(0)7156/3002942083 E-mail: martin.bihlmaier@buerger.de Összetétel: termelők/feldolgozók ( X ) egyéb ( )

3. A termék típusa:

2.7. osztály – Tészta

4. Termékleírás:

(követelmények összefoglalása az 510/2006/EK rendelet 4. cikkének (2) bekezdése alapján)

4.1. Elnevezés:

„Schwäbische Maultaschen”/„Schwäbische Suppenmaultaschen”

4.2. Leírás:

Darált hússal, illetve zöldséggel töltött tésztatáska.

A négyszögletes vagy feltekert formájú tésztatáska frissen vagy csomagolt formában kapható, forró vízben kifőzve vagy olajban kisütve tálalják.

Összetétel

A tészta alapanyagai: kemény (durum) búzadara illetve -liszt, tojás, víz és só. A töltelék disznóhúst, marhahúst, esetenként füstölt hasaljaszalonnát, spenótot, petrezselymet, vöröshagymát, tojást, fűszereket, kenyeret és póréhagymát tartalmazhat. A hozzávalók pontos összetétele és az alapanyagok arányai a receptvariációk és helyi szokások függvényében változnak, az alábbi minőségi követelmények határain belül.

Minőségi követelmények

Minőségi jellemzők Minimumkövetelmények Szín/megjelenés A tészta színe világos szürkés sárga, a lazán összekevert töltelékben még felismerhetők az összetevők Forma Négyzet alakú vagy feltekert formájú Méretek Standardmaultasche (hagyományos derelye) Hossza 5,5–10, szélessége 5–9, magassága 1,5–2,5 cm Suppenmaultasche (levesbe való derelye) Hossza 1–5,5, szélessége 1–5, magassága 0,5–2 cm Állag/szerkezet A tészta ropogós, nem ragacsos; a töltelék puha, eredeti nedvességtartalmát megtartja Önsúly Standardmaultasche (hagyományos derelye) 40–150 g Suppenmaultasche (levesbe való derelye) 10–40 g Húsos derelyék és levesbe való derelyék fehérjetartalma A húsdara BEFFE-tartama legalább 7 % (BEFFE – szálas fehérjéktől mentes húsfehérje) Friss tojás A minőségű osztályú tojás, legalább 23 % szárazanyagtartalommal Hústartalom A hústartalom a teljes súly legalább 8 %-a

4.3. Földrajzi terület:

Svábország földrajzi területe magában foglalja egész Baden-Württemberg tartományt, valamint Bajorország Schwaben megyéjét.

4.4. A származás igazolása:

Az IFS (International Food Safety) nemzetközi élelmiszerbiztonsági szabvány révén az alapanyagok származása a teljes értéklánc mentén nyomonkövethető. Az érintett vállalkozások vállalták a fenti szabvány alkalmazását. Az értékesítési csomagolás alapján mind az alapanyagokig visszavezethető, mind a végleges felhasználóig nyomonkövethető kell legyen egy bizonyos szállítmány (akár egyetlen csomag) útja is.

4.5. Az előállítás módja:

A lisztet, kemény búzadarát, tojást és vizet összekeverik és tésztává gyúrják. A tésztából rudat sajtolnak vagy vékonyra kinyújtják. Végül elkészítík a hús-, illetve zöldségdarát, amelyet kenyérrel, spenóttal, vöröshagymával és fűszerekkel kevernek. A tölteléket ezt követően a tésztához adagolják. A tésztát összehajtják és egyesével derelyékre osztják, amelyeket felmelegítenek, majd 2–7 °C közötti hőmérsékletre hűtik. Mélyhűtött áru esetében a hűtés –18 °C hőmérsékletre történik.

Tartósítás, tárolás

A sváb derelyéket frissen, illetve csomagoltan kínálják.

4.6. Kapcsolódás a földrajzi területhez:

A „schwäbische Maultasche” egy a fogyasztók által nagy becsben tartott sváb ételkülönlegesség, amely évszázados hagyományokkal rendelkezik. Nincs még egy olyan sváb étel, amely ennyire közkedvelt és ilyen mértékben ismert Svábország (Baden-Württemberg, valamint Bajorország Schwaben megyéje) határain túl is. Sokszor együtt említik a térségből származó ismert történelmi személyiségekkel és jelentős találmányokkal. Hagyományos nagycsütörtöki böjti ételből napjainkra a „Maultasche” Svábországban egy az egész évben szívesen fogyasztott fogássá vált. A „Maultasche” mind a sváb irodalomban, mind Svábország számos fesztiválján és népszokásában jelen van.

Minden ősszel Freiberg am Neckar ad otthont a hagyományos „Maultasche” fesztiválnak. Baiersbronn községben még egy „Maultasche”-királynőt is választanak. A sváb derelye az idegenforgalomban is komoly szerepet tölt be. Így Bad Urach történelmi városkája körül található például a „Maultasche”-útvonal, amely kitekintést nyújt a Sváb-Alb tájaira és gasztronómiai különlegességeire.

A „Maultasche” manapság Svábország majdnem minden hentesüzletének, húsárugyártójának és helyi éttermének kínálatában szerepel.

Svábország a „Maultasche” vonatkozásában számos világrekordot tart, így 1982-ben például egy a sváb Maulbronn községből való fogadós huszonkét perc alatt 1 134 derelyét készített el, ezzel felülmúlva egy Stuttgart-Untertürkheim-i hentesmester azt megelőző évben felállított rekordját. Ugyanez a fogadós 1987-ben egy hatalmas derelye elkészítése révén került a Guinness rekordok könyvébe. Egy évtizeddel később, 1997-ben ezt a rekordot Freiberg am Neckar-ból származó szakácsok szárnyalták túl. Nem sokkal ezután, 2000-ben pedig Baiersbronn-i szakácsok múlták felül.

A sváb irodalomban számos, a „Maultasche” témájával foglalkozó vers és mese fedezhető fel. Thaddäus Troll sváb író humoros formában bizony még a sváb közösség identitását is egy derelyéhez hasonlította.

Heinz Eugen Schramm sváb tájnyelvi költő verset írt a „Maultasche” elkészítéséről.

Friedrich E. Vogt pedig, szintén a sváb tájszólás eszközével, irodalmi úton biztosította a „Maultasche” törzshelyét a sváb étlapokon.

4.7. Ellenőrző szerv:

Név: LACON GmbH Cím: Brünnlesweg 19 D-77654 Offenburg Tel.: 0781 919 37 30 Fax: 0781 919 37 50 E-mail: lacon@lacon-institut.com, www.lacon-institut.com

4.8. Címkézés:

Schwäbische Maultaschen g.g.A.

Schwäbische Suppenmaultaschen g.g.A

(1) HL L 93., 2006.3.31., 12. o.